Vermiste vrou se onderklere langs N1 gekry | Netwerk24
Deur Jackie Kruger 09 Desember 2019 14:51
Die polisie vra die publiek se hulp om 'n vermiste vrou van Leeu-Gamka op te spoor wie se onderklere en skoene in 'n beboste gebied langs die N1 by dié Karoodorpie gekry is.
Hester Luke (61) is die laaste keer op 28 November gesien, lui 'n polisieverklaring.
" 'n Familielid het haar op 30 November as vermis aangemeld," sê sers. Chris Spies, polisiewoordvoerder, in die verklaring.
Volgens Spies is 'n soekgeselskap bestaande uit polisie-eenhede en gemeenskapslede dieselfde dag op die been gebring en het hulle onder meer Luke se onderklere en skoene in die beboste gebied gekry.
'n Polisiehond wat liggaamsvloeistowwe soos bloed en semen uitsnuffel, is in die soektog ingespan, maar kon geen teken van haar vind nie.
Luke is skraal met kort hare en weeg sowat 60 kg. Hoewel die persoonlike artikels wat langs die N1 gekry is, uitgeken is, is dit nie bekend wat sy aangehad het nie.
Enigeen met inligting kan die ondersoekbeampte, sers. Corrie Roos van die polisie se speurafdeling in Leeu-Gamka, by 079 894 0018 of die Stopmisdaadnommer by 08600 10111 bel.